b'\n_START_ARTICLE_\nRajua rakkautta\n_START_SECTION_\nTuotanto\n_START_PARAGRAPH_\nRajua rakkautta perustuu Tiffany Thayerin samannimiseen romaaniin (1931), jonka pohjalta Edwin J. Burke laati k\xc3\xa4sikirjoituksen. Rajua rakkautta -elokuvan tuotanto alkoi 12. syyskuuta 1932 ja p\xc3\xa4\xc3\xa4ttyi 2. marraskuuta. Bow oli sitoutunut elokuvaan 7. toukokuuta 1932. Elokuvalla oli melkein puolen miljoonan dollarin budjetti. Bow sai palkaksi 125 000 dollaria, ja elokuva on Bow\xe2\x80\x99n ensimm\xc3\xa4inen elokuva huhtikuisen 1931 hermoromahduksen j\xc3\xa4lkeen. Bow\xe2\x80\x99sta tuli sopimuksensa kautta Foxilla ensimm\xc3\xa4inen n\xc3\xa4yttelij\xc3\xa4t\xc3\xa4r, jolle annettiin oikeus puuttua k\xc3\xa4sikirjoituksen laatimiseen ja sen hyv\xc3\xa4ksynt\xc3\xa4\xc3\xa4n.\n_START_SECTION_\nJulkaisu ja vastaanotto\n_START_PARAGRAPH_\nRajua rakkautta sai ensi-iltansa New Yorkissa 24. marraskuuta vuonna 1932. Elokuva p\xc3\xa4\xc3\xa4si maanlaajuiseen teatterilevitykseen 27. marraskuuta. Suomessa elokuva julkaistiin 8. tammikuuta vuonna 1933. Rajua rakkautta oli ilmestyess\xc3\xa4\xc3\xa4n taloudellinen menestys. Kriitikot ylistiv\xc3\xa4t Bow\xe2\x80\x99n roolisuoritusta. Vaikka itse elokuva ei saanut kriitikoilta hyv\xc3\xa4\xc3\xa4 vastaanottoa, se oli kuitenkin yleis\xc3\xb6menestys. Bow oli kertonut Rajua rakkautta olleen h\xc3\xa4nen henkil\xc3\xb6kohtainen suosikkielokuvansa.'